  Наталья Тетерина Архитектурая но этнографияя «Лудорвай» музей-заповедниклэн интыысь интые ветлӥсь «Удмуртъёслэн семья пусъёссы» адӟытонэз Коми Элькунысь йӧскалык музейын ужалоз. Финн-угор выжы калыкъёслэн нуналзы улсын радъяськись экспозиция 12-тӥ коньывуонэ усьтӥськоз, ивортэ Сыктывкарысь музейлэн пресс-службаез. Кызьы шуэмын ивортонын, адӟытонын удмуртъёслэн вашкала лулчеберетысьтызы выжы пусъёсын пусъем истори дунлыко арбериос возьматэмын луозы. Соос пӧлын куиськон но черсӥськон арбериос, тусьты-пуньы, кибашлыослэн но кузёослэн выжы пусъёсынызы столярной арбериос, озьы ик удмурт нылкышноослэн пӧртэм буёло сӥньысъёслэсь кисточкаосын пусъем куэм но пужыятэм арбериоссы. Сыӵе пусэз кибашлыос быгатонлыксылы син усёнтэм понна вуро вал. Пусъемын, удмурт пусъёс мерлыко но судебной ужъёсын, вузкаронын но гурт возёсын вӧлмемын вал. Соос семьялэн выжыысь выжые потӥсь пусэз, адямилэн кинюртэмез но печать интыын кутӥськизы. Та выллем кузё но выжы тодметъёс пӧртэм калыкъёслэн лулчеберетазы пумисько, соос пӧлы финн-угор калыкъёс но. Семья пусъёс тодмо эстонъёслэн, финнъёслэн, саамъёслэн, мордвалэн, поръёслэн, хантъёслэн но мансиослэн, удмуртъёслэн, коми но мукет калыкъёслэн. Адӟытон Комиысь музейын 6-тӥ толсурозь ужалоз. Чаклам арлыдэз: 0+ Тегъёс: Лулчеберет Лудорвай удмуртъёс финн-угоркалыкъёс  